钦定古今图书集成/方舆汇编/职方典/第1145卷 > 《泛沔州郎官湖》李白
## 钦定古今图书集成/方舆汇编/职方典/第1145卷 > 《泛沔州郎官湖》李白

白遇故人尚书郎张谓，出使夏口，沔州牧杜公、汉阳
宰王公觞于江城之南湖，乐天下之再平也。方夜永，
月如练，清光可掇。张公殊有胜概，四望超然，乃顾白
曰：“此湖古来贤豪游者非一，而往昔佳景，寂寥无闻，
夫子可为我标之嘉名，以传不朽。”因举酒酹水，号之
曰郎官湖，亦由郑圃之有仆射陂也。席上文士辅翼
岑静，以为知言，乃命赋诗纪事，刻石湖侧，将与大别
山共相侔焉。诗曰：“张公多逸兴，共泛沔城隅。当时秋
月好，不减武昌都。四座醉清光，为欢古来无。郎官爱
此水，因号郎官湖。风流若未减，名与此山俱。”